COMISIA EUROPEANĂ Bruxelles, 28.8.2020 COM(2020) 436 final 2020/0208(NLE) Propunere de REGULAMENT AL CONSILIULUI privind stabilirea, pentru anul 2021, a posibilităților de pescuit pentru anumite stocuri de pește și grupuri de stocuri de pește aplicabile în Marea Baltică și de modificare a Regulamentului (UE) 2020/123 în ceea ce privește anumite posibilități de pescuit în alte ape



EXPUNERE DE MOTIVE 1.CONTEXTUL PROPUNERII •Temeiurile și obiectivele propunerii În conformitate cu Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului (PCP), exploatarea resurselor biologice marine vii trebuie să ducă la refacerea și menținerea populațiilor de specii recoltate peste nivelurile care permit obținerea producției maxime durabile (MSY). Un instrument important în acest sens îl constituie stabilirea anuală a posibilităților de pescuit sub forma capturilor totale admisibile (TAC) și a cotelor. Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (denumit în continuare „MAP”) precizează, de asemenea, valorile exprimate sub formă de intervale de mortalitate prin pescuit care sunt utilizate în prezenta propunere în vederea atingerii obiectivelor PCP, în special realizarea și menținerea MSY. Obiectivul prezentei propuneri este de a stabili, pentru 2021, posibilitățile de pescuit ale statelor membre pentru cele mai importante stocuri de pește din punct de vedere comercial din Marea Baltică. Pentru a simplifica și a clarifica deciziile anuale privind capturile totale admisibile și cotele, începând cu 2006 posibilitățile de pescuit în Marea Baltică sunt stabilite printr-un regulament separat. •Coerența cu dispozițiile existente în domeniul de politică Propunerea stabilește cote la niveluri compatibile cu obiectivele Regulamentului (UE) nr. 1380/2013. •Coerența cu alte domenii de politică ale Uniunii Măsurile propuse sunt conforme cu obiectivele și normele politicii comune în domeniul pescuitului și cu politica de dezvoltare durabilă a Uniunii. 2.TEMEIUL JURIDIC, SUBSIDIARITATEA ȘI PROPORȚIONALITATEA •Temei juridic Articolul 43 alineatul (3) din Tratatul privind funcționarea Uniunii Europene (TFUE). •Subsidiaritatea (pentru competență neexclusivă) Propunerea intră în competența exclusivă a Uniunii, în conformitate cu articolul 3 alineatul (1) litera (d) din TFUE. În consecință, principiul subsidiarității nu se aplică. •Proporționalitatea Propunerea respectă principiul proporționalității din următoarele motive. Politica comună în domeniul pescuitului este o politică comună. În conformitate cu articolul 43 alineatul (3) din TFUE, Consiliului îi revine obligația de a adopta măsuri în ceea ce privește stabilirea și alocarea posibilităților de pescuit. Regulamentul în cauză al Consiliului alocă posibilități de pescuit statelor membre. Având în vedere articolul 16 alineatele (6) și (7) și articolul 17 din Regulamentul (UE) nr. 1380/2013, statele membre au libertatea de a repartiza aceste posibilități între regiuni sau operatori, conform criteriilor stabilite la articolele menționate. Prin urmare, statele membre au o libertate mare de manevră în luarea deciziilor legate de modelul socioeconomic pe care îl aleg pentru exploatarea posibilităților de pescuit care le sunt alocate.

Propunerea nu are implicații financiare noi pentru statele membre. Acest regulament este adoptat anual de Consiliu, iar mijloacele publice și private necesare pentru punerea sa în aplicare există deja. •Alegerea instrumentului Instrument propus: regulament. Prezentul document este o propunere privind gestionarea pescuitului în temeiul articolului 43 alineatul (3) din TFUE. 3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI •Consultări cu părțile interesate Consiliul consultativ pentru Marea Baltică (CCMB) a fost consultat pe baza comunicării Comisiei privind consultarea referitoare la posibilitățile de pescuit pentru 2021 în cadrul politicii comune în domeniul pescuitului [COM(2020) 248 final]. Baza științifică a propunerii a fost pusă la dispoziție de Consiliul Internațional pentru Explorarea Apelor Maritime (ICES). Opiniile preliminare exprimate de diverse părți interesate cu privire la toate stocurile de pește vizate au fost analizate și luate în considerare la elaborarea propunerii, în măsura în care nu contravin politicilor existente în domeniu și fără a duce la deteriorarea situației resurselor vulnerabile. Avizele științifice privind limitările capturilor și starea stocurilor au fost, de asemenea, discutate cu statele membre în cadrul forumului regional BALTFISH din iunie 2020. •Obținerea și utilizarea expertizei Organizația științifică consultată a fost Consiliul Internațional pentru Explorarea Apelor Maritime (ICES). În fiecare an, Uniunea solicită avize științifice din partea ICES cu privire la situația stocurilor de pește importante. Avizele primite acoperă toate stocurile din Marea Baltică, iar pentru stocurile cele mai importante din punct de vedere comercial sunt propuse TAC (http://www.ices.dk/advice/Pages/Latest-Advice.aspx). •Evaluarea impactului Propunerea se înscrie într-o abordare pe termen lung, care urmărește ajustarea activităților de pescuit și menținerea lor la niveluri sustenabile pe termen lung. Această abordare ar trebui să aibă ca rezultat o presiune stabilă a pescuitului, cote mai ridicate și, prin urmare, venituri mai bune pentru pescari și familiile acestora. Este de așteptat ca mărirea volumului debarcărilor să fie benefică pentru industria pescuitului, consumatori, industria de prelucrare și de vânzare cu amănuntul, precum și pentru restul industriei conexe legate de pescuitul comercial și de agrement. Deciziile adoptate în ceea ce privește posibilitățile de pescuit din Marea Baltică în decursul ultimilor ani au reușit, până în 2019, să aducă rata de mortalitate prin pescuit pentru stocurile cu un aviz MSY la niveluri corespunzătoare MSY în momentul stabilirii TAC pentru toate stocurile, cu excepția heringului din vestul Mării Baltice, precum și să refacă stocurile și să reechilibreze capacitatea și posibilitățile de pescuit. Din păcate, stocul de cod din zona estică a Mării Baltice s-a confruntat cu presiuni puternice în 2019, iar ICES estimează că va rămâne cel mai probabil într-o situație gravă și în anii următori. Sunt necesare așadar mai multe progrese pentru a reface toate stocurile, unele dintre acestea continuând să se situeze sub limitele de siguranță ale biomasei, și pentru a aduce toate stocurile la nivelul MSY. Cele mai bune și mai recente avize științifice disponibile estimează că biomasa a două stocuri se află sub limitele sănătoase (heringul din zona centrală a Mării Baltice și codul din zona vestică a Mării Baltice), două fiind chiar sub limitele biologice de siguranță (heringul din zona vestică a Mării Baltice și codul din zona estică a Mării Baltice). Pe lângă stocul de cod din estul Mării Baltice, alte trei stocuri primesc un aviz de precauție (heringul din Golful Botnic și cele două stocuri de somon). Două stocuri primesc un aviz MSY și sunt la niveluri sănătoase (șprotul și heringul din Golful Riga). Cambula de Baltica este alcătuită din două stocuri, dintre care unul primește un aviz MSY, iar celălalt un aviz de precauție. Ținând seama de cele de mai sus, propunerea Comisiei ar reduce posibilitățile de pescuit pentru heringul din vestul Mării Baltice cu 50 %, pentru codul din estul Mării Baltice cu 70 %, pentru codul din vestul Mării Baltice cu 11 %, pentru heringul din zona centrală a Mării Baltice cu 36 % și pentru somonul din Golful Finlandei cu 10 %. Propunerea Comisiei ar mări posibilitățile de pescuit pentru heringul din Golful Riga cu 15 % și pentru somonul din bazinul principal cu 9 %, și ar extinde posibilitățile de pescuit pentru heringul din Golful Botnic, șprot și cambula de Baltica. Prin urmare, impactul economic al propunerilor pentru 2021 va însemna o reducere pentru flotele din toate statele membre. În ansamblu, propunerea Comisiei duce la un nivel de aproximativ 425 000 de tone pentru posibilitățile de pescuit în Marea Baltică, ceea ce reprezintă o reducere cu 11,3 % în comparație cu 2020. •Adecvarea reglementărilor și simplificarea Propunerea rămâne flexibilă în aplicarea mecanismelor de schimb de cote care au fost deja introduse în regulamentele privind posibilitățile de pescuit în Marea Baltică în anii precedenți. Nu există elemente noi sau proceduri administrative noi propuse pentru autoritățile publice (ale Uniunii Europene sau naționale) care ar putea crește sarcina administrativă. Întrucât propunerea se referă la un regulament anual pentru anul 2021, aceasta nu conține o clauză de revizuire.

4.IMPLICAȚIILE BUGETARE Propunerea nu afectează bugetul UE. 5.ALTE ELEMENTE •Planuri de punere în aplicare și modalități de monitorizare, evaluare și raportare Monitorizarea utilizării posibilităților de pescuit sub formă de TAC și de cote a fost stabilită prin Regulamentul (CE) nr. 1224/2009 al Consiliului. •Explicarea detaliată a dispozițiilor specifice ale propunerii Propunerea stabilește posibilitățile de pescuit ale statelor membre pentru anumite stocuri de pește sau grupe de stocuri de pește din Marea Baltică pentru 2021. Regulamentul (UE) 2016/1139 de stabilire a unui plan multianual (MAP) pentru Marea Baltică a intrat în vigoare la 20 iulie 2016. Potrivit dispozițiilor acestui plan, posibilitățile de pescuit trebuie stabilite în conformitate cu obiectivele planului și trebuie să respecte intervalele ratei-țintă de mortalitate prin pescuit furnizate în cele mai bune avize științifice disponibile, în special de către ICES sau de către un organism științific independent similar. În ceea ce privește stocurile care beneficiază de un aviz MSY, articolul 4 alineatul (3) din MAP prevede că TAC este, în principiu, stabilită la sau sub valoarea FMSY (așa-numitul „interval inferior FMSY”), deși TAC poate fi întotdeauna stabilită sub intervalele FMSY, conform articolului 4 alineatul (4) din MAP. Pentru stocurile sănătoase, TAC poate fi stabilită, în condițiile prevăzute la articolul 4 alineatul (5) din MAP, deasupra valorii FMSY (așa-numitul „interval superior FMSY”). Pentru stocurile cu o biomasă sub limitele sănătoase („Btrigger”), articolul 5 alineatul (1) din MAP prevede luarea de măsuri de remediere adecvate pentru a asigura revenirea rapidă a stocului la niveluri sănătoase și, în special, că TAC trebuie să fie stabilită la un nivel sub intervalul superior FMSY, ținând seama de scăderea biomasei. În cazul în care biomasa unui stoc se află chiar sub limitele biologice de siguranță („Blim”), articolul 5 alineatul (2) din MAP prevede luarea de măsuri de remediere suplimentare. În conformitate cu Regulamentul de bază privind PCP, posibilitățile de pescuit pentru stocurile care primesc aviz de precauție trebuie să fie stabilite la niveluri care să asigure cel puțin un nivel comparabil de conservare. În sfârșit, regulamentul de bază precizează, în considerentul 8, că deciziile de gestionare în cadrul pescuitului mixt trebuie să ia în calcul dificultatea de a pescui toate stocurile din cadrul unui pescuit mixt și de a obține producția maximă sustenabilă în același timp, în special în cazurile în care avizele științifice arată că este foarte dificil să se evite așa-numitele specii de blocaj prin creșterea selectivității uneltelor de pescuit utilizate. Posibilitățile de pescuit sunt propuse în conformitate cu articolul 16 alineatele (1) (referitor la principiul stabilității relative) și (4) (referitor la obiectivele politicii comune în domeniul pescuitului și la regulile prevăzute în planurile multianuale) din Regulamentul (UE) nr. 1380/2013. Acolo unde este cazul, pentru a stabili cotele UE pentru stocurile gestionate în comun cu Federația Rusă, cantitățile respective din aceste stocuri au fost deduse din TAC recomandate de ICES. TAC și cotele alocate statelor membre sunt indicate în anexa la regulament. Pentru heringul din vestul Mării Baltice, dimensiunea stocului estimată de ICES continuă să fie inferioară nivelului-limită de referință al biomasei stocului de reproducere, sub care capacitatea de reproducere ar putea fi redusă (Blim), conform ICES. Luând în considerare noua scădere a biomasei estimate a heringului din vestul Mării Baltice la doar 48 % din valoarea minimă de referință (Blim), Comisia propune, în temeiul articolului 5 alineatul (2) și al articolului 4 alineatul (4) din MAP, stabilirea TAC la un nivel inferior intervalelor FMSY Comisia propune utilizarea valorii inferioare a intervalului și adăugarea unei noi reduceri, ca măsură de remediere. Aceasta duce la o TAC de 1 575 de tone (-50 %). În ceea ce privește codul din estul Mării Baltice, după mai mulți ani, ICES a fost din nou în măsură să efectueze o evaluare analitică anul trecut. Cu toate acestea, ICES nu a putut stabili valorile intervalelor de mortalitate prin pescuit corespunzătoare MSY, astfel că a emis un aviz de precauție. În plus, ICES a estimat că dimensiunea stocului este sub limitele biologice de siguranță (Blim) și că va rămâne sub acest prag pe termen mediu, chiar și în absența pescuitului. ICES estimează că biomasa a scăzut și mai mult față de anul trecut și și-a reiterat pentru 2021 avizul cu privire la zero capturi. Cu toate acestea, la fel ca anul trecut, stabilirea unei TAC zero ar bloca cea mai mare parte a activităților de pescuit din Marea Baltică. În mai 2020, ICES a furnizat un aviz actualizat privind nivelurile capturilor accidentale de cod din alte activități de pescuit. Prin urmare, pe baza unei abordări similare celei adoptate anul trecut, Comisia propune stabilirea unei TAC limitate la capturile accidentale inevitabile în alte activități de pescuit, cu excepția pescuitului exclusiv științific. Pe baza acestui aviz științific, Comisia propune stabilirea posibilităților de pescuit la un nivel corespunzător unui nivel de capturi accidentale de 20 %. În plus, având în vedere situația stocului de cod din estul Mării Baltice și avizul ICES potrivit căruia închiderile zonelor de reproducere pot aduce beneficii suplimentare stocului care nu pot fi obținute doar prin intermediul TAC (și anume, creșterea ratei de recrutare datorită reproducerii libere), Comisia propune menținerea sistemului actual de închidere estivală a zonei de reproducere, cu o excepție pentru pescuitul exclusiv științific și pentru anumite activități de pescuit costier la scară mică efectuat cu unelte fixe. În cele din urmă, Comisia propune menținerea interzicerii pescuitului de agrement în subdiviziunile 25 și 26, deoarece cantitățile capturate ar fi substanțiale în comparație cu TAC pentru capturile accidentale. În ceea ce privește codul din vestul Mării Baltice, ICES a indicat anul trecut că situația stocului este fragilă și continuă să se deterioreze. Prin urmare, posibilitățile de pescuit au fost stabilite în partea inferioară a intervalului FMSY și a fost reintrodusă o închidere prelungită și extinsă pe perioada iernii a zonelor de reproducere în subdiviziunile 22 și 23– cu o excepție pentru pescuitul pur științific și pentru anumite activități de pescuit costier la scară mică care utilizează unelte fixe – întrucât ICES consideră că astfel de închideri pot avea beneficii suplimentare care nu pot fi obținute doar prin intermediul TAC. Întrucât pescuitul de agrement contribuie în mod substanțial la mortalitatea prin pescuit, limita capturilor pentru pescuitul de agrement a fost redusă în aceeași măsură ca și reducerea TAC. În sfârșit, dat fiind că, în subdiviziunea 24, codul din estul și codul din vestul Mării Baltice se amestecă și ca urmare a măsurilor de urgență adoptate în 2019, pescuitul direcționat de cod a fost interzis și s-au permis numai capturile accidentale inevitabile capturate la o distanță de peste șase mile marine de la țărm în subdiviziunea 24, cu o excepție în cazul pescuitului exclusiv științific și al anumitor activități de pescuit costier la scară mică cu unelte pasive. În plus, în vederea stabilirii unor condiții de concurență echitabile cu zona de gestionare a codului din estul Mării Baltice, pescuitul de agrement la o distanță de peste șase mile marine de la țărm a fost interzis în subdiviziunea 24, deoarece codul din zona estică a Mării Baltice apare preponderent în aceste zone, iar în perioada 1 iunie-31 iulie a fost introdusă o procedură de închidere estivală a zonei de reproducere, cu o excepție pentru pescuitul exclusiv științific și pentru anumite activități de pescuit costier la scară mică cu unelte pasive. În pofida perspectivelor pozitive de anul trecut, biomasa stocului s-a menținut sub nivelele sănătoase (Btrigger). Prin urmare, pentru 2021 Comisia propune menținerea măsurilor de însoțire neschimbate, aliniind în același timp perioada de închidere din subdiviziunea 24 la perioada de închidere din subdiviziunile 25-26, adică acoperind perioada de la 1 mai la 31 august, și stabilirea posibilităților de pescuit la valoarea inferioară (Flower), adăugând în același timp cantitățile pentru capturile accidentale de cod din subdiviziunea 24 furnizate de ICES și corespunzătoare unui nivel de capturi accidentale de 20 %, cu excepția pescuitului costier la scară mică cu unelte pasive, pentru care se adaugă 100 %, deoarece aceste activități de pescuit nu sunt acoperite de limitarea capturilor accidentale. ICES estimează că biomasa de hering din zona centrală a Mării Baltice a scăzut sub nivelurile sănătoase (Btrigger). Prin urmare, în conformitate cu articolul 5 alineatul (1), Comisia propune să se stabilească posibilitățile de pescuit sub intervalul superior FMSY. ICES estimează că, la acest nivel al mortalității prin pescuit, biomasa ar trebui să revină peste nivelurile sănătoase încă din 2021. TAC propuse pentru heringul din Golful Riga și șprot corespund intervalului de mortalitate prin pescuit care asigură MSY, astfel cum se menționează la articolul 4 alineatul (3) din Regulamentul (UE) 2016/1139. Șprotul se bazează în continuare pe o singură clasă de vârstă bună, biomasa sa estimată a fost revizuită în sens descrescător și a scăzut. Prin urmare, pentru anii următori trebuie să se păstreze ultima clasă de vârstă 2019, care se estimează a fi peste medie. În plus, trebuie să se țină seama de considerentele inter-specii, deoarece șprotul este capturat într-o zonă de pescuit mixtă cu heringul, a cărui TAC trebuie redusă semnificativ în conformitate cu normele MAP. În aceste condiții și pentru a evita reapariția unor noi scăderi, Comisia sugerează să nu se majoreze TAC și propune, prin urmare, o reportare. TAC pentru cambula de Baltica corespunde unei combinații a avizului MSY pentru stocul din subdiviziunile 21 - 23 și a abordării ICES aplicabile stocurilor cu date limitate pentru stocul din subdiviziunile 24 - 32. Comisia propune o reportare din considerente inter-specii. Codul este o captură accidentală inevitabilă în sectorul pescuitului de cambulă de Baltica, iar Comisia propune reducerea posibilităților de pescuit pentru cod. TAC pentru somonul din bazinul central, somonul din Golful Finlandei și heringul din Golful Botnic corespund abordării dezvoltate de ICES care se aplică stocurilor cu date limitate. Comisia propune stabilirea posibilităților de pescuit în conformitate cu cantitățile recomandate de ICES. În ceea ce privește somonul din bazinul principal, Finlanda și Estonia au solicitat menținerea flexibilității interzonale limitate, introdusă acum doi ani. Având în vedere că Comisia propune creșterea posibilităților de pescuit în bazinul principal, dar reducerea acestora în Golful Finlandei, Comisia propune creșterea flexibilității interzonale la 25 % și la 500 de exemplare. Regulamentul (CE) nr. 847/96 al Consiliului a introdus condiții suplimentare pentru gestionarea interanuală a TAC, inclusiv dispoziții privind flexibilitatea prevăzute la articolele 3 și 4 pentru stocurile de precauție, respectiv pentru cele analitice. În temeiul articolului 2 din regulamentul respectiv, atunci când stabilește TAC, Consiliul trebuie să decidă cu privire la stocurile pentru care nu se aplică articolele 3 și 4, în special în funcție de starea biologică a stocurilor. Mai recent, mecanismul de flexibilitate a fost introdus pentru toate stocurile care fac obiectul obligației de debarcare, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, trebuie clarificat faptul că articolele 3 și 4 din Regulamentul (CE) nr. 847/96 se aplică numai atunci când statele membre nu utilizează flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013. 2020/0208 (NLE) Propunere de

REGULAMENT AL CONSILIULUI privind stabilirea, pentru anul 2021, a posibilităților de pescuit pentru anumite stocuri de pește și grupuri de stocuri de pește aplicabile în Marea Baltică și de modificare a Regulamentului (UE) 2020/123 în ceea ce privește anumite posibilități de pescuit în alte ape CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1)Articolul 6 din Regulamentul (UE) nr. 1380/2013 al Parlamentului European și al Consiliului prevede că măsurile de conservare se adoptă ținându-se cont de avizele științifice, tehnice și economice disponibile, inclusiv, atunci când este relevant, de rapoartele elaborate de Comitetul științific, tehnic și economic pentru pescuit și de alte organisme consultative, precum și de avizele primite din partea consiliilor consultative înființate pentru zonele geografice sau sferele de competență pertinente și de recomandările comune emise de statele membre. (2)Consiliului îi revine obligația de a adopta măsuri privind stabilirea și repartizarea posibilităților de pescuit, inclusiv anumite condiții legate funcțional de acestea, după caz. Posibilitățile de pescuit trebuie alocate statelor membre într-un mod care să asigure stabilitatea relativă a activităților de pescuit ale fiecărui stat membru pentru fiecare stoc de pește sau activitate de pescuit și ținându-se seama în mod adecvat de obiectivele politicii comune în domeniul pescuitului (PCP) stabilite în Regulamentul (UE) nr. 1380/2013. (3)Articolul 2 din Regulamentul (UE) nr. 1380/2013 stabilește pentru PCP obiectivul de a obține rata de exploatare a producției maxime durabile (MSY) până în 2015, acolo unde este posibil, și în mod progresiv, printr-o creștere incrementală, cel târziu în 2020 pentru toate stocurile. (4)Prin urmare, capturile totale admisibile (TAC) trebuie stabilite, în conformitate cu Regulamentul (UE) nr. 1380/2013, pe baza avizelor științifice disponibile, ținându-se seama de aspectele biologice și socioeconomice și asigurându-se totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate. (5)Regulamentul (UE) 2016/1139 al Parlamentului European și al Consiliului stabilește un plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (denumit în continuare „planul”). Planul urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea MSY. În acest scop, ratele-țintă de mortalitate prin pescuit pentru stocurile vizate, exprimate sub formă de intervale, trebuie obținute cât mai curând posibil și în mod progresiv, printr-o creștere incrementală, până în 2020. Ca atare, limitele de captură aplicabile în 2021 pentru stocurile de cod, hering și șprot din Marea Baltică trebuie să fie stabilite în conformitate cu obiectivele planului. (6)Consiliul Internațional pentru Explorarea Apelor Maritime (ICES) a indicat că biomasa stocului de hering din vestul Mării Baltice în subdiviziunile 20-24 a fost doar 48 % din valoarea limită de referință a biomasei stocului de reproducere, valoare sub care capacitatea de reproducere ar putea fi redusă (Blim). Prin urmare, în avizul său anual privind stocurile din 29 mai 2020, ICES a emis un aviz științific pentru capturi zero. În conformitate cu articolul 5 alineatul (2) din Regulamentul (UE) 2016/1139, trebuie adoptate toate măsurile de remediere adecvate pentru a asigura o revenire rapidă a stocului în cauză la niveluri peste nivelul capabil să asigure MSY. În plus, această dispoziție impune adoptarea unor măsuri de remediere suplimentare. În acest scop, este necesar să se ia în considerare calendarul pentru îndeplinirea obiectivelor PCP, în general, și ale planului, în particular, având în vedere efectul preconizat al măsurilor de remediere adoptate, respectându-se totodată obiectivele legate de realizarea de beneficii economice, sociale și de ocupare a forței de muncă, astfel cum sunt prevăzute la articolul 2 din Regulamentul (UE) nr. 1380/2013. Prin urmare, și în conformitate cu articolul 4 alineatul (4) din Regulamentul (UE) 2016/1139, este adecvat ca posibilitățile de pescuit pentru heringul din vestul Mării Baltice să fie stabilite sub nivelul intervalului ratei de mortalitate prin pescuit, pentru a ține seama de scăderea biomasei. (7)În ceea ce privește stocul de cod din zona estică a Mării Baltice, începând din 2019, ICES a fost în măsură să își bazeze din nou avizul de precauție pe o evaluare mai bogată în date. ICES estimează că biomasa este sub Blim și a scăzut și mai mult față de anul trecut. Prin urmare, ICES și-a reiterat avizul cu privire la capturile zero de cod din estul Mării Baltice pentru 2021. Cu toate acestea, ICES nu a putut stabili valorile intervalelor de mortalitate prin pescuit. La fel ca și anul trecut, dacă posibilitățile de pescuit pentru codul din estul Mării Baltice ar fi stabilite la nivelul indicat în avizul științific, obligația de a debarca toate capturile din cadrul pescuitului mixt cu capturi accidentale de cod din estul Mării Baltice ar conduce la fenomenul „speciilor de blocaj”. Pentru a se ajunge la un echilibru corect între continuarea activităților de pescuit, având în vedere eventualele implicații socioeconomice grave și necesitatea de a obține o stare biologică bună pentru acest stoc, luând în considerare dificultatea de a pescui concomitent toate stocurile în cadrul pescuitului mixt la un nivel care să permită producția maximă durabilă, este adecvat să se stabilească o TAC specifică pentru capturile accidentale de cod din estul Mării Baltice. Posibilitățile de pescuit trebuie stabilite în conformitate cu articolul 5 alineatul (2) din Regulamentul (UE) 2016/1139. (8)În mai 2020, ICES a furnizat un aviz actualizat privind nivelurile capturilor accidentale de cod din alte activități de pescuit. Este oportun să se stabilească posibilitățile de pescuit în conformitate cu acest aviz special, cu excepția operațiunilor de pescuit desfășurate în scopul exclusiv al cercetărilor științifice și cu respectarea deplină a condițiilor prevăzute la articolul 25 din Regulamentul (UE) 2019/1241 al Parlamentului European și al Consiliului. În plus, în temeiul articolului 5 alineatul (2) din Regulamentul (UE) 2016/1139, trebuie luate măsuri de remediere suplimentare pentru a asigura o revenire rapidă a stocului la niveluri peste nivelul capabil să asigure MSY. Deoarece avizele științifice indică faptul că închiderea zonelor de reproducere, în special, poate avea beneficii suplimentare pentru un stoc care nu pot fi obținute doar prin intermediul TAC, de exemplu o creștere a ratei de recrutare prin reproducere liberă, este oportun să se mențină actualul sistem de închidere estivală al zonelor de reproducere. În plus, avizele științifice indică faptul că importanța relativă a pescuitului de agrement de cod din estul Mării Baltice depinde de nivelul TAC. Date fiind TAC foarte reduse, cantitățile capturate în cadrul pescuitului de agrement sunt considerate substanțiale și, prin urmare, este oportun să se mențină interdicția privind pescuitul de agrement de cod în subdiviziunile 25-26, unde codul din estul Mării Baltice este cel mai abundent. (9)În ceea ce privește stocul de cod din vestul Mării Baltice, ICES a revizuit biomasa estimată în sens descrescător și consideră că biomasa stocului de cod din vestul Mării Baltice nu s-a redresat deasupra nivelului de referință al biomasei stocului de reproducere sub care trebuie să se ia măsuri de gestionare specifice și adecvate (Btrigger). Prin urmare, este oportun să se mențină măsurile de însoțire introduse pentru 2020 și să se stabilească posibilitățile de pescuit în conformitate cu articolul 5 alineatul (1) din Regulamentul (UE) 2016/1139, luând în același timp în considerare nivelurile stocurilor de cod capturat accidental în alte zone de pescuit din subdiviziunea 24, recomandate de ICES, pentru a fi în concordanță cu abordarea urmată în zona de gestionare a codului din estul Mării Baltice. În plus, avizele științifice indică faptul că stocurile de cod vestic și estic se amestecă în subdiviziunea 24. Pentru a proteja stocul de cod din estul Mării Baltice și pentru a asigura condiții de concurență echitabile cu zona de gestionare a codului din estul Mării Baltice, utilizarea TAC în subdiviziunea 24 trebuie să fie în continuare limitată la capturile accidentale de cod, cu o scutire pentru operațiunile de pescuit desfășurate în scopul exclusiv al cercetărilor științifice și în deplină conformitate cu condițiile stabilite la articolul 25 din Regulamentul (UE) 2019/1241, precum și pentru micii pescari din zonele costiere care pescuiesc cu unelte pasive în zone situate la o distanță de până la șase mile marine de la țărm, în care adâncimea apei este mai mică de 20 de metri, întrucât codul din zona de vest este predominant în zonele costiere de mică adâncime. În plus, perioada de închidere din subdiviziunea 24 trebuie aliniată la perioada de închidere din subdiviziunile 25-26, pentru a asigura o protecție echivalentă în conformitate cu avizul ICES. (10)În consecință, pentru a asigura condiții de concurență echitabile cu subdiviziunile 25-26, pescuitul de agrement de cod în subdiviziunea 24 trebuie să fie interzis în continuare dincolo de șase mile marine de la țărm. Mai mult, întrucât avizele științifice indică faptul că pescuitul de agrement contribuie în mod semnificativ la mortalitatea globală prin pescuit a stocului respectiv și ținând seama de situația stocului respectiv și de reducerea TAC, trebuie menținută limita zilnică a capturilor pentru fiecare pescar. Acest lucru nu aduce atingere principiului stabilității relative aplicabil activităților de pescuit comerciale. În cele din urmă, având în vedere situația fragilă a stocului și avizele științifice care indică faptul că închiderile zonelor de reproducere, în special, pot avea beneficii suplimentare pentru un stoc, care nu pot fi obținute doar prin intermediul TAC (de exemplu, o recrutare sporită prin reproducere liberă), trebuie menținută închiderea de iarnă a zonelor de reproducere, cu o excepție pentru anumiți mici pescari din zonele costiere și pentru investigațiile științifice menționate mai sus. (11)ICES estimează că biomasa de hering din zona centrală a Mării Baltice a scăzut sub nivelul de referință al biomasei stocului de reproducere, nivel sub care trebuie să se ia măsuri de gestionare specifice și adecvate (Btrigger). Prin urmare, este oportun să se stabilească posibilitățile de pescuit în conformitate cu articolul 5 alineatul (1) din Regulamentul (UE) 2016/1139. (12)În conformitate cu avizul ICES, codul este capturat în mod accidental în cadrul pescuitului de cambulă de Baltica. În plus, șprotul este capturat în pescuitul mixt cu heringul și reprezintă o specie prădătoare pentru cod. Este oportun să se aibă în vedere aceste considerente inter-specii pentru stabilirea posibilităților de pescuit pentru cambula de Baltica și șprot. (13)Pentru a se garanta utilizarea deplină a posibilităților de pescuit costier, pentru somon a fost introdusă, începând din 2019, o flexibilitate interzonală limitată dinspre subdiviziunile ICES 22-31 înspre subdiviziunea ICES 32. Având în vedere modificările posibilităților de pescuit pentru aceste două stocuri, este oportun să se mărească această flexibilitate. (14)Introducerea unei interdicții privind pescuitul de păstrăv de mare dincolo de patru mile marine și limitarea capturilor accidentale de păstrăv de mare la 3 % din captura combinată de păstrăv de mare și de somon au contribuit la o reducere substanțială a raportărilor eronate importante din trecut privind capturile pentru pescuitul de somon, în special sub formă de capturi de păstrăv de mare. Prin urmare, este oportun să se mențină această dispoziție pentru a menține un nivel scăzut de raportare eronată.

(15)Utilizarea posibilităților de pescuit prevăzute în prezentul regulament este reglementată de Regulamentul (CE) nr. 1224/2009 al Consiliului, în special de articolele 33 și 34, în ceea ce privește înregistrarea capturilor și a efortului de pescuit, și este condiționată de transmiterea către Comisie a datelor privind epuizarea posibilităților de pescuit. Prin urmare, prezentul regulament trebuie să precizeze codurile legate de debarcarea stocurilor reglementate de prezentul regulament, pe care statele membre trebuie să le utilizeze atunci când transmit date Comisiei. (16)Regulamentul (CE) nr. 847/96 al Consiliului a introdus condiții suplimentare pentru gestionarea interanuală a TAC, inclusiv, la articolele 3 și 4, dispoziții privind flexibilitatea pentru TAC de precauție și analitice. În temeiul articolului 2 din regulamentul respectiv, atunci când stabilește TAC, Consiliul decide cu privire la stocurile pentru care nu se aplică articolul 3 sau 4, în special în funcție de starea biologică a stocurilor. Mai recent, mecanismul de flexibilitate de la an la an a fost introdus pentru toate stocurile care fac obiectul obligației de debarcare, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă, care ar submina principiul exploatării raționale și responsabile a resurselor biologice marine vii, ar împiedica realizarea obiectivelor PCP și ar deteriora starea biologică a stocurilor, trebuie să se prevadă că articolele 3 și 4 din Regulamentul (CE) nr. 847/96 se aplică TAC analitice numai atunci când nu este utilizată flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013. (17)În plus, având în vedere că biomasa stocului de cod din estul Mării Baltice este sub Blim și că, în 2021, este permis numai pescuitul accidental și științific, statele membre s-au angajat să nu aplice articolul 15 alineatul (9) din Regulamentul (UE) nr. 1380/2013 pentru acest stoc în 2021, astfel încât, în 2021, capturile să nu depășească TAC stabilită. (18)Pe baza noilor avize științifice, trebuie stabilită o TAC preliminară pentru merluciul norvegian în diviziunea ICES 3a și în apele Uniunii din diviziunea ICES 2a și din subzona ICES 4 pentru perioada 1 noiembrie 2020-31 octombrie 2021. (19)Pentru a se evita întreruperea activităților de pescuit și pentru a li se asigura pescarilor din Uniune mijloace suficiente de subzistență, prezentul regulament trebuie să se aplice de la 1 ianuarie 2021. Cu toate acestea, prezentul regulament trebuie să se aplice pentru merluciul norvegian în diviziunea ICES 3a și în apele Uniunii din diviziunea ICES 2a și din subzona 4 în perioada 1 noiembrie 2020-31 octombrie 2021. Din motive de urgență, prezentul regulament trebuie să intre în vigoare imediat după publicarea sa, ADOPTĂ PREZENTUL REGULAMENT: CAPITOLUL I DISPOZIȚII GENERALE Articolul 1 Obiectul Prezentul regulament stabilește, pentru anul 2021, posibilitățile de pescuit pentru anumite stocuri de pește și grupuri de stocuri de pește din Marea Baltică și modifică anumite posibilități de pescuit în alte ape, stabilite prin Regulamentul (UE) 2020/123. Articolul 2 Domeniu de aplicare 1. Prezentul regulament se aplică navelor de pescuit ale Uniunii care își desfășoară activitatea în Marea Baltică. 2. De asemenea, prezentul regulament se aplică pescuitului de agrement, în cazul în care acesta este menționat în mod explicit în dispozițiile relevante. Articolul 3 Definiții În scopul prezentului regulament, se aplică definițiile prevăzute la articolul 4 din Regulamentul (UE) nr. 1380/2013. Suplimentar, se aplică următoarele definiții: (1)„subdiviziune” înseamnă o subdiviziune ICES din Marea Baltică, astfel cum este definită în anexa III la Regulamentul (CE) nr. 218/2009 al Consiliului; (2)„captură totală admisibilă” (TAC) înseamnă cantitatea din fiecare stoc care poate fi capturată timp de un an de zile;

(3)„cotă” înseamnă o proporție din TAC alocată Uniunii, unui stat membru sau unei țări terțe; (4)„pescuit de agrement” înseamnă activități de pescuit necomerciale care exploatează resursele biologice marine, de exemplu în scop recreativ, turistic sau sportiv. CAPITOLUL II POSIBILITĂȚILE DE PESCUIT Articolul 4 TAC și repartizări TAC, cotele și, după caz, condițiile legate funcțional de acestea sunt stabilite în anexă. Articolul 5 Dispoziții speciale privind repartizarea posibilităților de pescuit Repartizarea posibilităților de pescuit între statele membre conform prezentului regulament nu aduce atingere: (a)schimburilor efectuate în conformitate cu articolul 16 alineatul (8) din Regulamentul (UE) nr. 1380/2013; (b)deducerilor și repartizărilor efectuate în temeiul articolului 37 din Regulamentul (CE) nr. 1224/2009; (c)debarcărilor suplimentare autorizate în temeiul articolului 3 din Regulamentul (CE) nr. 847/96 sau al articolului 15 alineatul (9) din Regulamentul (UE) nr. 1380/2013; (d)cantităților retrase în conformitate cu articolul 4 din Regulamentul (CE) nr. 847/96 sau transferate în temeiul articolului 15 alineatul (9) din Regulamentul (UE) nr. 1380/2013; (e)deducerilor efectuate în temeiul articolelor 105 și 107 din Regulamentul (CE) nr. 1224/2009. Articolul 6 Condiții referitoare la debarcarea capturilor și a capturilor accidentale Stocurile de specii nevizate aflate în limitele biologice de siguranță menționate la articolul 15 alineatul (8) din Regulamentul (UE) nr. 1380/2013 și care pot beneficia de derogarea de la obligația de scădere a capturilor din cotele relevante sunt identificate în anexa la prezentul regulament. Articolul 7 Măsuri privind pescuitul de agrement de cod în subdiviziunile 22-26

1. În cadrul pescuitului de agrement, pot fi reținute cel mult cinci exemplare de cod per pescar pe zi în subdiviziunile 22 și 23 și în subdiviziunea 24 în limita a șase mile marine măsurate de la liniile de bază. 2. Prin derogare de la alineatul (1), în perioada cuprinsă între 1 februarie și 31 martie 2021, pot fi reținute cel mult două exemplare de cod per pescar pe zi în subdiviziunile 22 și 23 și în subdiviziunea 24 în limita a șase mile marine măsurate de la liniile de bază. 3. Pescuitul de agrement este interzis în subdiviziunea 24 la peste șase mile marine măsurate de la liniile de bază și în subdiviziunile 25 și 26. 3. Alineatele (1), (2) și (3) nu aduc atingere măsurilor naționale mai stricte. Articolul 8 Măsuri privind pescuitul de păstrăv de mare și de somon în subdiviziunile 22-32 1. În perioada cuprinsă între 1 ianuarie și 31 decembrie 2021 se interzice navelor de pescuit pescuitul de păstrăv de mare, în subdiviziunile 22-32, dincolo de patru mile marine măsurate de la liniile de bază. În cazul pescuitului de somon în apele menționate, capturile accidentale de păstrăv de mare nu trebuie să depășească în niciun moment 3 % din captura totală de somon și de păstrăv de mare prezentă la bord sau debarcată după fiecare campanie de pescuit. 2. Alineatul (1) nu aduce atingere măsurilor naționale mai stricte. Articolul 9 Flexibilitatea 1. Cu excepția cazului în care anexa la prezentul regulament conține dispoziții contrare, articolul 3 din Regulamentul (CE) nr. 847/96 se aplică stocurilor care fac obiectul unor TAC de precauție, iar articolul 3 alineatele (2) și (3) și articolul 4 din regulamentul menționat se aplică stocurilor care fac obiectul unor TAC analitice. 2. Articolul 3 alineatele (2) și (3) și articolul 4 din Regulamentul (CE) nr. 847/96 nu se aplică în cazul în care un stat membru utilizează flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013. Articolul 10 Transmiterea datelor Atunci când, în conformitate cu articolele 33 și 34 din Regulamentul (CE) nr. 1224/2009, statele membre transmit Comisiei date privind cantitățile capturate sau debarcate din stocuri, acestea utilizează codurile stocurilor prevăzute în anexa la prezentul regulament. CAPITOLUL III DISPOZIȚII FINALE Articolul 11